Predkladacia správa

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 25/2004 Z. z., ktorou sa ustanovujú vzory tlačív na podávanie návrhov na zápis do obchodného registra a zoznam listín , ktoré je potrebné k návrhu na zápis priložiť v znení neskorších predpisov (ďalej len „vyhláška“) sa predkladá ako iniciatívny materiál.

Potreba predloženia návrhu vyhlášky vyplynula najmä zo znenia pripravovanej novely Obchodného zákonníka, v súčasnosti v legislatívnom procese upravujúcej cezhraničné zlúčenie alebo cezhraničné splynutie obchodných spoločností, z potrieb praxe a z potreby legislatívno-technicky zosúladiť predmetnú vyhlášku so znením Obchodného zákonníka.

        Návrh vyhlášky je v súlade s ústavou Slovenskej republiky, so zákonom č. 530/2003 Z. z. o obchodnom registri a o zmene a doplnení niektorých zákonov, na ktorého vykonanie slúži, ako aj s ostatnými zákonmi. Návrh vyhlášky je ďalej v súlade s právom  ES/EÚ.

Návrh vyhlášky nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie. Z tohto dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

Prerokovanie návrhu vyhlášky Radou hospodárskej a sociálnej pomoci nie je vzhľadom na predmet právnej úpravy potrebné.